ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

CONSILIUL LOCAL

Anexa nr.3 la HCL nr........./2021

**REGULAMENT**

**al Serviciului de transport public local de persoane prin curse regulate în Municipiul Câmpulung Moldovenesc**

**CAP. I Dispoziţii generale**

**ART. 1**

(1) Prezentul Regulament stabileşte cadrul juridic unitar privind efectuarea serviciilor de transport public local, cu excepţia transportului public pe căile navigabile interioare, a transportului în regim de taxi şi în regim de închiriere şi a transportului cu metroul, definind modalităţile şi condiţiile-cadru ce trebuie îndeplinite pentru efectuarea serviciului, indicatorii de performanţă, condiţiile tehnice, precum şi raporturile dintre operatorii de transport rutier/transportatorii autorizaţi şi utilizatorii serviciilor.

(2) Prevederile prezentului regulament se aplică serviciului de transport public local de persoane prin curse regulate efectuat cu autobuze/microbuze;

(3) Serviciile de transport public local se pot efectua numai în condiţiile respectării prevederilor prezentului Regulament, ale Caietului de sarcini al serviciilor de transport public local, ale reglementărilor în vigoare din domeniul transporturilor rutiere, precum şi ale acordurilor şi convenţiilor internaţionale la care România este parte.

(4) Consiliul Local al Municipiului Câmpulung Moldovenesc are următoarele atribuţii cu privire la serviciul de transport public local de persoane prin curse regulate:

- evaluează fluxurile de transport a persoanelor şi cerinţele de transport public local de persoane prin curse regulate;

- aprobă traseele principale şi secundare, precum şi staţiile publice aferente acestora;

- aprobă programele de transport public local de persoane prin curse regulate, precum şi capacităţile de transport necesare;

- aprobă procedurile de atribuire a contractelor de delegare a gestiunii serviciului de transport public local de persoane de persoane prin curse regulate;

- aprobă modificarea traseelor şi programelor de transport cuprinse în caietul de sarcini şi regulamentul serviciului de transport public local de persoane prin curse regulate, în funcţie de cerinţele de deplasare ale populaţiei;

- aprobă tarifele de călătorie aferente serviciului de transport public local de persoane prin curse regulate şi modificarea acestora, cu respectarea dispoziţiilor legale în materie;

- aprobă resursele bugetare pentru susţinerea totală sau parţială a costurilor de transport public de persoane pentru unele categorii sociale defavorizate, stabilite prin Hotărâri ale Consiliului Local ori prin lege.

**ART. 2**

Organizarea şi efectuarea activităţilor specifice serviciilor de transport public local trebuie să asigure satisfacerea unor cerinţe şi nevoi de utilitate publică ale comunităţilor locale, şi anume:

a) satisfacerea cu prioritate a nevoilor de transport ale populaţiei şi ale operatorilor economici pe teritoriul unităţilor administrativ-teritoriale;

b) îmbunătăţirea siguranţei rutiere, protecţiei mediului şi calităţii transportului public local;

c) deplasarea în condiţii de siguranţă şi de confort, inclusiv prin asigurarea de risc a mărfurilor şi a persoanelor transportate, precum şi a bunurilor acestora prin poliţe de asigurări;

d) accesul egal şi nediscriminatoriu al operatorilor de transport, respectiv al transportatorilor autorizaţi, la piaţa transportului public local;

e) optimizarea funcţionării pieţei transportului public local prin asigurarea unui cadru concurenţial normal, dinamic şi loial.

**ART. 3**

În sensul prezentului regulament, termenii şi noţiunile utilizate se definesc după cum urmează:

1. activitate de transport public local - suma operaţiunilor de transport care asigură, nemijlocit, deplasarea mărfurilor sau a persoanelor cu ajutorul vehiculelor sau al combinaţiei de vehicule, pe distanţe şi în condiţii prestabilite, efectuate în cadrul unuia dintre serviciile prevăzute la art. 1 alin. (2);

2. autoritate de autorizare - compartimentul specializat de transport local din cadrul Primăriei Municipiului Câmpulung Moldovenesc autorizat de către ANRSC;

3. autorizaţie de transport - documentul eliberat de autoritatea de autorizare, prin care se atestă că transportatorul îndeplineşte condiţiile pentru accesul la efectuarea transportului public local;

4. caiet de sarcini al licenţei de traseu - documentul care însoţeşte licenţa de traseu, care cuprinde în principal cerinţele pentru asigurarea programului de circulaţie şi realizarea unui transport în condiţii de siguranţă şi confort;

5. copie conformă a autorizaţiei de transport - documentul eliberat de autoritatea de autorizare, în baza autorizaţiei de transport sau, după caz, a licenţei de transport, pentru fiecare dintre autovehiculele sau ansamblurile de vehicule rutiere deţinute conform legii, care atestă atribuirea unuia dintre serviciile de transport public local nominalizate la art. 1 alin. (2) lit. c) - e);

6. copie conformă a licenţei de transport - documentul eliberat în baza licenţei de transport de către Autoritatea Rutieră Română - A.R.R., în conformitate cu prevederile legale în vigoare, pentru fiecare dintre autovehiculele sau ansamblurile de vehicule rutiere utilizate de operatorul de transport rutier la operaţiuni de transport rutier;

7. licenţă de transport - documentul eliberat de Autoritatea Rutieră Română - A.R.R., în condiţiile legii, care atestă ca deţinătorul îndeplineşte condiţiile de onorabilitate, capacitate financiară şi competenţă profesională, aceasta având acces la transportul rutier public;

8. licenţă de traseu - documentul care dă dreptul operatorului de transport rutier să efectueze transport public local de persoane prin curse regulate sau curse regulate speciale cu autobuze/ microbuze pe un anumit traseu, conform programului de transport;

9. persoană desemnată - persoana fizică care are calitatea de manager al activităţii de transport rutier, posesoare a unui certificat de competenţă profesională şi care este angajată pe bază de contract de muncă să conducă permanent şi efectiv activitatea de transport a operatorului de transport/transportatorului autorizat; în cazul persoanelor fizice/asociaţiilor familiale autorizate ca transportator, persoana desemnată trebuie să fie persoana fizică sau unul dintre membrii asociaţiei familiale;

10. program de circulaţie - documentul utilizat în transportul public local de persoane prin curse regulate, care conţine în principal informaţii privind traseul, capetele de traseu, lungimea traseului, staţiile pentru îmbarcarea/debarcarea călătorilor, distanţele dintre staţii şi intervalele de succedare a curselor;

11. program de transport public judeţean - programul propus şi aprobat de consiliile judeţene, prin care se stabilesc traseele pentru transportul public local de persoane prin curse regulate între localităţile judeţului, programele de circulaţie, capetele de traseu, staţiile publice, numărul şi capacitatea mijloacelor de transport necesare;

12. Program de transport public local - programul propus şi aprobat de Consiliul Local al Municipiului Câmpulung Moldovenesc, prin care se stabilesc traseele pentru transportul public local de persoane prin curse regulate pe raza teritorial-administrativă a municipiului Câmpulung Moldovenesc, programele de circulaţie, capetele de traseu, staţiile publice, numărul şi capacitatea mijloacelor de transport necesare;

13. staţie publică - punctul de pe traseul unui serviciu de transport public local de persoane prin curse regulate, amenajat corespunzător, semnalizat printr-un indicator rutier şi care să aibă în dotare un panou suplimentar pe care este ataşat orarul conform căruia opresc mijloacele de transport pentru urcarea şi coborârea persoanelor transportate;

14. traseu - parcursul care asigură legătura între mai multe localităţi şi/sau obiective, cuprinse între două capete, pe care se efectuează transport public local de persoane prin curse regulate şi curse regulate speciale. În funcţie de amplasarea capetelor şi de itinerarul dintre acestea, traseele pot fi judeţene sau locale;

15. utilizator al serviciului de transport public local - persoana fizică sau juridică beneficiară a unui serviciu de transport public local.

**ART. 4**

Autoritatea administraţiei publice locale a municipiului Câmpulung Moldovenesc va urmări prin exercitarea atribuţiilor, competenţelor şi drepturilor ce le revin conform legii ca efectuarea serviciului de transport public local să se realizeze în condiţii de siguranţă rutieră, calitate şi confort şi în concordanţă cu interesul general al comunităţilor pe care le reprezintă, în conformitate cu legislaţia în vigoare.

**CAP. II Efectuarea transportului public local**

**SECŢIUNEA a-1-a Principiile şi obiectivele efectuării transportului public local**

**ART. 5**

Transportul public local se efectuează numai în condiţiile respectării prevederilor Legii serviciilor de transport public local nr. 92/2007, cu modificările și completările ulterioare ale Ordonanţei de urgenţă a Guvernului nr. 27/2011 privind transporturile rutiere, ale Regulamentului (CE) nr. 1370/2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului și a celorlalte reglementări ale Uniunii Europene în vigoare din domeniul transporturilor rutiere, precum şi ale acordurilor şi convenţiilor internaţionale la care România este parte.

**ART. 6**

(1) Transportul public local se poate efectua numai cu vehicule rutiere a căror stare tehnică corespunde reglementărilor specifice în vigoare, având inspecţia tehnică periodică valabilă, acestea fiind clasificate/încadrate corespunzător, conform prevederilor legale în vigoare.

(2) Pentru accesul la infrastructura rutieră, vehiculele rutiere fabricate în ţară sau în străinătate, înmatriculate sau care urmează să fie înmatriculate în România, sunt supuse omologării în vederea înmatriculării ori înregistrării şi/sau inspecţiei tehnice periodice, după caz, în conformitate cu prevederile legale în vigoare.

(3) Transportul public local de mărfuri şi/sau de persoane se efectuează numai cu vehicule rutiere destinate prin construcţie tipului respectiv de transport şi, după caz, dotate cu tahografe şi limitatoare de viteză, în conformitate cu reglementările în vigoare.

(4) Transportul public local de persoane prin curse regulate se poate efectua numai pe raza administrativ-teritorială a municipiului Câmpulung Moldovenesc, pe rute și cu programe de circulație prestabilite de către Consiliul Local.

**ART. 7**

Transportul public local se efectuează cu respectarea ansamblului reglementărilor care contribuie la îmbunătăţirea siguranţei rutiere, referitoare la condiţiile pe care trebuie să le îndeplinească mijloacele de transport, infrastructura rutieră, persoanele cu atribuţii care concură la siguranţa circulaţiei şi ceilalţi participanţi la trafic.

**ART. 8**

Efectuarea serviciului de transport public local trebuie să asigure:

a) creşterea nivelului de calitate al serviciului şi de confort al utilizatorilor serviciilor publice de transport public local de persoane prin curse regulate;

b) accesul la serviciile de transport public local şi protecţia categoriilor sociale defavorizate;

c) informarea publicului călător;

d) executarea transportului public local de persoane prin curse regulate în condiţii de regularitate, siguranţă şi confort;

e) corelarea capacităţii de transport cu fluxurile de călători existente;

f) continuitatea serviciului de transport public local de persoane prin curse regulate.

**SECŢIUNEA a-2-a Licenţe, autorizaţii şi alte documente necesare pentru efectuarea transportului public local**

**1. Transportul public local de persoane prin curse regulate**

**ART. 9**

Serviciile de transport public local de persoane prin curse regulate se efectuează numai de către operatorii de transport rutier/transportatorii autorizaţi care deţin licenţă de traseu valabilă.

**ART. 10**

(1) Serviciile de transport public local de persoane prin curse regulate se efectuează pe raza administrativ-teritorială a Municipiului Câmpulung Moldovenesc.

(2) Municipiul Câmpulung Moldovenesc se poate asocia cu alte unităţi administrativ-teritoriale, conform legii, în vederea asigurării şi dezvoltării serviciilor de transport public local de persoane prin curse regulate, precum şi exploatarea în interes comun a sistemului de transport public local de persoane prin curse regulate în condiţiile stabilite de Legea nr. 92/2007, cu modificările și completările ulterioare şi Legea nr. 51/2006, republicată cu modificările ulterioare.

**ART. 11**

Operatorii de transport/transportatorii autorizaţi au obligaţia de a deţine la bordul mijlocului de transport în comun, pe toată durata transportului public de persoane prin curse regulate, următoarele documente:

a) licenţa de traseu şi caietul de sarcini al acesteia eliberat de emitentul licenţei;

b) programul de circulaţie;

c) copia conformă a licenţei de transport;

d) legitimaţia de serviciu valabilă a conducătorului auto, din care să reiasă că este angajat al operatorului de transport/transportatorului autorizat;

e) contractul de leasing în original ori o copie conformă cu originalul, în cazul în care mijlocul de transport este utilizat în baza unui asemenea contract;

f) actul prin care se dovedeşte dreptul de muncă în România, în cazul conducătorilor auto străini;

g) asigurarea pentru persoanele transportate şi bagajele acestora pentru riscuri de accidente ce cad în sarcina operatorului de transport/transportatorului autorizat, în copie;

h) certificatul de competenţă profesională al conducătorului auto pentru transportul rutier public de persoane, valabil, după caz.

**ART. 12**

Licenţa de traseu se eliberează pentru traseul cuprinse în programele de transport rutier de persoane prin curse regulate, însoţită de caietul de sarcini al acesteia şi de programul de circulaţie.

**ART. 13**

Licenţa de traseu se eliberează în numărul de exemplare corespunzător numărului mijloacelor de transport în comun utilizat pentru efectuarea tuturor curselor prevăzute în programul de circulaţie.

**SECŢIUNEA a- 3-a Siguranţa rutieră**

**ART. 14**

În scopul prevenirii cauzelor generatoare de evenimente rutiere, operatorii de transport/transportatorii autorizaţi care efectuează servicii de transport public local au obligaţia să adopte măsurile necesare pentru cunoaşterea, aplicarea şi respectarea reglementărilor legale privind siguranţa rutieră şi a condiţiilor pe care trebuie să le îndeplinească mijloacele de transport şi persoanele cu atribuţii care concură la siguranţa circulaţiei.

**ART. 15**

Operatorii de transport/transportatorii autorizaţi care efectuează servicii publice de transport local au următoarele îndatoriri:

1. să respecte reglementările legale privind omologarea, înmatricularea, efectuarea inspecţiilor tehnice periodice, repararea, întreţinerea, reglarea, modificarea constructivă şi reconstrucţia mijloacelor de transport;

2. să utilizeze mijloace de transport a căror stare tehnică corespunde reglementărilor naţionale de siguranţă rutieră şi de protecţie a mediului înconjurător, cu inspecţia tehnică periodică/revizia tehnică periodică valabilă şi certificate/clasificate/încadrate corespunzător, conform prevederilor legale în vigoare;

3. în intervalul dintre două inspecţii tehnice periodice/revizii tehnice periodice, să asigure menţinerea mijloacelor de transport într-o stare tehnică corespunzătoare, în vederea încadrării în normele tehnice privind siguranţa circulaţiei rutiere, protecţia mediului şi în categoria de folosinţă conform destinaţiei, utilizând în acest scop numai sisteme, echipamente, componente, entităţi tehnice, piese de schimb, materiale de exploatare şi dotări obligatorii de origine sau omologate/certificate conform legislaţiei în vigoare;

4. să monteze, prin operatori economici autorizaţi, tahografe şi limitatoare de viteză cu aprobare de model la vehiculele pentru care acestea sunt obligatorii;

5. să nu permită plecarea în cursă a vehiculelor care au tahograful sau limitatorul de viteză defect, nesigilat ori fără suficiente foi de înregistrare pentru efectuarea întregului parcurs al transportului;

6. să informeze conducătorii mijloacelor de transport şi lucrătorii mobili cu privire la regulamentele interne ale întreprinderii şi prevederile relevante ale contractelor colective de muncă;

7. să verifice pe foile de înregistrare sau pe cartelele conducătorilor auto utilizate modul în care aceştia respectă prevederile legale în vigoare privind perioadele de conducere şi de odihnă şi să ia măsurile necesare pentru a împiedica repetarea unor nereguli în acest sens;

8. să verifice funcţionarea tahografului şi a limitatorului de viteză, inclusiv cu ocazia analizării diagramelor-tahograf sau a înregistrărilor stocate în memoria cardului conducătorului auto/tahografului digital, după caz;

9. să nu permită intervenţia persoanelor neautorizate asupra tahografelor şi a limitatoarelor de viteză;

10. să angajeze transporturile şi să întocmească programul de executare a transporturilor, astfel încât conducătorii mijloacelor de transport şi lucrătorii mobili să poată respecta prevederile legale privind timpul de lucru, de odihnă şi de repaus;

11. să se asigure că conducătorii mijloacelor de transport respectă normele de protecţie a muncii, protecţie a mediului, prevenire şi combatere a incendiilor, pe tot timpul efectuării transportului;

12. să permită efectuarea transporturilor numai cu respectarea maselor totale maxime autorizate de autoritatea competentă şi/sau în limita numărului de locuri înscris în certificatul de înmatriculare; să se asigure spaţii libere suficiente pentru transportul bagajelor pasagerilor şi să permită transportul mărfurilor/coletelor doar în limita spaţiilor disponibile;

13. să respecte procedurile ce trebuie urmate în caz de accident şi să aplice procedurile corespunzătoare pentru a preveni producerea unor noi accidente sau a unor încălcări grave ale regulilor de circulaţie;

14. să respecte şi să aplice reglementările legale în vigoare privind transportul rutier al mărfurilor periculoase;

15. să respecte întocmai legile şi reglementările specifice transportului public local de persoane.

**ART. 16**

Responsabilităţile ce revin persoanei desemnate să conducă permanent şi efectiv activitatea de transport sunt cele stabilite prin Ordinul nr. 1214/2015 pentru aprobarea normelor privind pregătirea şi atestarea profesională a persoanelor de specialitate din transport rutier, cu modificările şi completările ulterioare.

**ART. 17**

Sarcinile consilierului de siguranţă sunt cele prevăzute în Regulamentul pentru desemnarea, pregătirea profesională şi examinarea consilierilor de siguranţă pentru transportul rutier, feroviar sau pe căile navigabile interioare al mărfurilor periculoase, aprobat prin Ordinul ministrului transporturilor, construcţiilor şi turismului nr. 1.044/2003, cu modificările şi completările ulterioare.

**ART. 18**

Conducătorii mijloacelor de transport au următoarele atribuţii şi responsabilităţi:

1. să se prezinte pentru efectuarea examinării medicale şi psihologice, iniţială şi periodică, şi să respecte recomandările comisiilor medicale şi psihologice;

2. să respecte normele şi regulile privind conducerea în condiţii de siguranţă rutieră şi conduita preventivă;

3. să respecte regulile privind prevenirea accidentelor de muncă în circulaţia rutieră;

4. să respecte regulile privind încărcarea, repartizarea încărcăturii, asigurarea şi fixarea mărfurilor transportate;

5. să cunoască şi să respecte măsurile ce trebuie luate după un accident sau incident în ceea ce priveşte asigurarea vehiculului, protecţia personală şi a celorlalţi participanţi la trafic, protecţia mediului, protecţia bunurilor;

6. să respecte perioadele de conducere şi perioadele de odihnă, conform reglementărilor legale în vigoare, şi să utilizeze corect tahograful;

7. să nu intervină asupra tahografului sau a limitatorului de viteză pentru scoaterea acestora din uz sau modificarea caracteristicilor de funcţionare;

8. să respecte întocmai legile şi reglementările specifice transportului public local de persoane.

**ART. 19**

Operatorii de transport/transportatorii autorizaţi care efectuează servicii de transport public local vor întreprinde o investigaţie pe linie administrativă în toate cazurile de accidente de circulaţie în care au fost angajate vehiculele utilizate, indiferent de gravitatea accidentului.

**ART. 20**

Rezultatele cercetării administrative vor sta la baza adoptării măsurilor ce se impun pentru eliminarea repetării cauzelor generatoare de evenimente rutiere.

**SECŢIUNEA a 4-a Condiţii privind efectuarea transportului public local de persoane**

1. Transportul public local de persoane prin curse regulate pe raza administrativ-teritorială a Municipiului Câmpulung Moldovenesc

**ART. 21**

Operatorii de transport/transportatorii autorizaţi vor efectua serviciul de transport public local de persoane prin curse regulate cu respectarea următoarelor obligaţii:

1. să asigure afişarea la părţile din faţă şi laterală dreapta ale mijlocului de transport a indicativului şi a capetelor traseului; la partea din spate a mijlocului de transport se va afişa cel puţin indicativul traseului. Elementele de informare menţionate anterior vor fi iluminate corespunzător pe timp de noapte sau în condiţii de vizibilitate scăzută;

2. în salonul mijlocului de transport va fi asigurată informarea publicului călător prin mijloace vizuale şi sonore cu privire la denumirea staţiei care urmează şi la legăturile cu alte mijloace de transport public local de persoane;

3. să asigure afişarea în salonul mijlocului de transport a numelui conducătorului acestuia, a hărţii schematice care să permită vizualizarea traseului şi a reţelei de trasee, a instrucţiunilor privind modul de desfăşurare a transportului, a obligaţiilor publicului călător şi a altor informaţii de utilitate publică privind transportul, stabilite prin reglementările în vigoare;

4. să asigure vânzarea legitimaţiilor/abonamentelor de călătorie în anumite staţii stabilite de comun acord cu autoritatea administraţiei publice locale a Municipiului Câmpulung Moldovenesc şi nominalizate într-o anexă la hotărârea de dare în administrare, respectiv la contractul de delegare a gestiunii aprobat prin hotărârea de atribuire;

5. în staţiile din programul de circulaţie, să asigure afişarea traseului si a intervalelor de succedare a curselor;

6. să emită abonamente de călătorie cu respectarea reglementărilor în vigoare, inclusiv pentru categoriile sociale care beneficiază de reduceri ale costului abonamentului;

7. să asigure accesul liber şi nediscriminatoriu la transport, în baza documentelor stabilite de reglementările legale în vigoare, al persoanelor care beneficiază de facilităţi/gratuităţi la transport;

8. să asigure transportul gratuit al copiilor sub 5 ani;

9. mijlocul de transport trebuie să aibă locuri rezervate pentru persoane cu handicap, bătrâni, femei însărcinate, persoane cu copii în braţe;

10. să supravegheze urcarea şi coborârea călătorilor, să nu plece mijlocul de transport din staţii cu uşile deschise sau cu călători aflaţi pe scările acestuia, precum şi cu călători agăţaţi de exteriorul caroseriei;

11. să nu admită la transport în salonul mijlocului de transport materii mirositoare, inflamabile, butelii de aragaz, tuburi de oxigen sau alte gaze, butoaie cu carbid, materiale explozibile, produse caustice ori acide, alte materiale sau obiecte care, prin format ori dimensiune, pot produce daune, vătămări corporale sau, prin natura materialului, pot murdări, ori alte obiecte sau mărfuri interzise la transportul public;

12. să nu îmbarce călători peste capacitatea maximă admisă a mijlocului de transport;

13. să asigure spaţiile necesare pentru bagajele de mână ale călătorilor;

14. să îmbarce/debarce călători numai în staţiile special amenajate, prevăzute în programul de circulaţie;

15. să utilizeze numai legitimaţii/abonamente de călătorie cu regim special;

16. să nu permită transportul călătorilor decât pe bază de legitimaţii/abonamente de călătorie valabile sau alte documente prevăzute de reglementările legale în vigoare;

17. să asigure călătorii şi bagajele acestora pentru riscurile ce cad în sarcina operatorului de transport;

18. să ţină evidenţa curselor sosite şi plecate, la fiecare capăt de linie;

19. să asigure înlocuirea mijlocului de transport imobilizat pe traseu;

20. să asigure, prin dispecerate şi dotări speciale, urmărirea şi coordonarea în trafic a mijloacelor de transport, de intervenţie şi de depanare, precum şi aplicarea cu operativitate a măsurilor ce se impun în caz de eveniment, incident, accident sau alte situaţii care pot afecta desfăşurarea transportului, în vederea asigurării condiţiilor asumate privind regularitatea, siguranţa şi confortul;

21. să dispună de echipaje de intervenţie şi depanare dotate corespunzător pentru degajarea drumului public sau a căii de rulare în cazul defectării mijlocului de transport, precum şi pentru intervenţii la reţeaua electrică de contact sau calea de rulare a tramvaielor etc.;

22. să asigure informarea anticipată a publicului călător în legătură cu modificarea/suspendarea programului de circulaţie în caz de forţă majoră;

23. să asigure, zilnic şi ori de câte ori este nevoie, salubrizarea, spălarea şi dezinfectarea mijloacelor de transport;

24. să asigure condiţiile de execuţie a transportului în condiţii de regularitate, siguranţă şi confort;

25. mijloacele de transport trebuie să fie echipate cu instalaţie de încălzire/condiţionare a aerului în stare de funcţionare;

26. să asigure aspectul estetic corespunzător al mijlocului de transport;

27. pe părţile laterale ale mijlocului de transport va fi inscripţionată denumirea executantului transportului;

28. la bordul mijlocului de transport trebuie să existe mijloace de prevenire şi combatere a incendiilor, precum şi ciocan pentru spart geamurile în caz de necesitate;

29. mijloacele de transport trebuie să aibă inspecţia tehnică periodică sau, după caz, revizia tehnică periodică efectuată la termen.

**CAP. III Drepturi şi obligaţii**

**ART. 22**

Drepturile şi obligaţiile operatorilor de transport/transportatorilor autorizaţi care desfăşoară activităţi de transport public local sunt prevăzute în Regulament şi Caietul de sarcini ale serviciului de transport public local, aprobat de autoritatea administraţiei publice locale a municipiului Câmpulung Moldovenesc, anexat la contractele de delegare a gestiunii aprobate prin hotărâri de atribuire.

**ART. 23**

Operatorii de transport/transportatorii autorizaţi care desfăşoară activităţi de transport public local au următoarele drepturi:

a) cei care îşi desfăşoară activitatea pe baza unui contract de delegare a gestiunii au dreptul să întrerupă prestarea serviciului de transport public local în cazul nerespectării obligaţiilor contractuale de către autorităţile administraţiei publice locale, cu obligaţia de a notifica întreruperea prestării serviciului în termenul şi în condiţiile prevăzute în contractul de delegare a gestiunii;

b) să încaseze tarifele aferente transportului public local de persoane prin curse regulate;

c) să actualizeze semestrial tarifele aferente transportului public local de persoane prin curse regulate cu rata inflaţiei;

d) să includă în tarifele de transport percepute călătorilor primele de asigurare pentru aceştia şi pentru bagajele lor, precum şi pentru riscurile ce pot decurge din efectuarea operaţiunilor de transport, în cazul transportului public local de persoane prin curse regulate;

e) să utilizeze patrimoniul propriu sau concesionat pentru asigurarea serviciului public local de călători prin curse regulate;

f) să utilizeze infrastructura tehnico-edilitară a sistemului de transport public local de persoane, în condiţiile stabilite conform hotărârii de dare în administrare sau contractului de delegare a gestiunii, după caz;

g) să beneficieze de o despăgubire adecvată şi efectivă pentru prejudiciile aduse în caz de modificare unilaterală a contractului de delegare a gestiunii de către concedent, fără respectarea termenelor şi condiţiilor prevăzute în acesta;

h) să ceară întreruperea serviciului în cazul în care continuarea activităţii ar conduce la crearea de prejudicii importante patrimoniului încredinţat spre administrare;

i) în cazul nerespectării obligaţiilor contractuale de către concedent, conform legislaţiei în vigoare, se pot adresa instanţei competente.

**ART. 24**

Suplimentar faţă de obligaţiile ce decurg din prevederile secţiunilor a 3-a şi a 4-a ale cap. II, operatorii de transport şi, după caz, transportatorii autorizaţi au următoarele obligaţii:

a) să respecte întocmai legile şi reglementările specifice transportului public local de persoane;

b) să asigure prestarea serviciului conform prevederilor contractuale sau ale hotărârii de dare în administrare, după caz;

c) să respecte sarcinile asumate potrivit hotărârii de dare în administrare, contractului de delegare a gestiunii serviciului sau contractului de transport încheiat cu beneficiarul, după caz;

d) să respecte indicatorii de performanţă şi de calitate stabiliţi prin contractul de delegare a gestiunii, prin hotărârea de dare în administrare sau prin contractul de transport încheiat cu beneficiarul;

e) să permită accesul liber şi nediscriminatoriu al utilizatorilor la serviciul de transport public local;

f) să asigure respectarea drepturilor utilizatorilor în efectuarea serviciului de transport public local;

g) să efectueze transportul public de persoane prin curse regulate, conform prevederilor programului de circulaţie, în condiţii de calitate, siguranţă, regularitate şi confort;

h) să asigure continuitatea serviciului de transport public local de persoane prin curse regulate;

i) să coreleze capacitatea de transport cu fluxurile de călători existente;

j) să fundamenteze şi să supună concedentului tarifele ce vor fi utilizate în activitatea de transport public local de persoane prin curse regulate;

k) să nu încarce în mod artificial costurile de operare;

l) să pună la dispoziţia publicului călător mijloace de transport care să îndeplinească condiţiile impuse de legislaţia în vigoare privind siguranţa circulaţiei şi protecţia mediului;

m) să efectueze întreţinerea curentă, reparaţiile curente şi accidentale care se impun, în limita bugetului aprobat, la bunurile concesionate/închiriate de la concedent, conform programelor de întreţinere, reparaţii, dotări şi investiţii aprobate de acesta;

n) să fundamenteze necesarul anual de fonduri pentru investiţii din surse proprii, precum şi diferenţa de tarif pentru protecţie socială, conform legislaţiei în vigoare, pentru a fi supuse aprobării consiliului local;

o) în cazul în care sesizează existenţa sau posibilitatea existenţei unei cauze de natură să conducă la reducerea activităţii, să notifice de îndată acest fapt concedentului, în vederea luării măsurilor ce se impun pentru asigurarea continuităţii activităţii;

p) să încheie şi să onoreze contractele de asigurări pentru mijloacele de transport deţinute, precum şi asigurarea călătorilor şi bunurilor acestora, conform prevederilor legislaţiei în vigoare privind asigurările;

q) să informeze permanent călătorii cu privire la traseele, programele de circulaţie, tarifele aplicate, precum şi modificarea acestora;

r) să aplice normele de protecţie a muncii specifice activităţii desfăşurate în cadrul serviciului contractat;

s) să asigure accesul organelor de control ale concedentului la informaţiile privind executarea serviciului concesionat şi modul de exploatare a mijloacelor de transport, a infrastructurii aferente şi a bunurilor concesionate/închiriate, după caz;

ş) să planifice efectuarea inspecţiilor tehnice periodice/reviziilor tehnice periodice pentru mijloacele de transport, astfel încât să se asigure respectarea programului de circulaţie şi a prevederilor reglementărilor legale în vigoare privind siguranţa rutieră;

t) să deţină la sediul social următoarele documente, în funcţie de tipul de transport public local efectuat:

- asigurarea pentru persoanele transportate şi bagajele acestora pentru riscuri de accidente ce cad în sarcina transportatorului;

- cărţile de identitate ale vehiculelor, în original pentru cele deţinute în proprietate, respectiv în copie pentru cele deţinute în baza unui contract de leasing;

- contractele de leasing pentru vehiculele utilizate;

- avizele medicale şi psihologice valabile pentru persoana desemnată să conducă permanent şi efectiv activitatea de transport rutier, precum şi pentru conducătorii auto;

- toate documentele care atestă menţinerea condiţiilor iniţiale care au stat la baza eliberării licenţei de transport/autorizaţiei de transport şi a delegării gestiunii, după caz;

- formularul de expediţie/transport şi formularul pentru aprobarea transportului în cazul transportului de deşeuri, pentru anul în curs şi anul precedent;

- documentele doveditoare din care să rezulte angajarea în condiţii legale a persoanelor cu funcţii care concură la siguranţa circulaţiei;

- evidenţa şi planificarea inspecţiilor tehnice periodice/reviziilor tehnice periodice pentru mijloacele de transport;

- evidenţa accidentelor de circulaţie, documentele de cercetare administrativă a accidentelor de circulaţie, precum şi notele informative transmise consiliului judeţean în cazul accidentelor grave;

- alte documente prevăzute de reglementările legale în vigoare;

ţ) să furnizeze autorităţii administraţiei publice locale, respectiv autorităţilor de reglementare competente conform legii, informaţiile solicitate şi să asigure accesul la documentaţiile şi la actele individuale pe baza cărora prestează serviciul, necesare verificării şi evaluării modului de prestare a serviciului;

u) să plătească despăgubiri persoanelor fizice sau juridice pentru prejudiciile aduse din culpă, conform prevederilor legale şi/sau contractuale, dacă acestea nu sunt acoperite prin poliţe de asigurare;

v) să asigure finanţarea pregătirii profesionale şi efectuarea examinărilor medicale şi psihologice ale propriilor angajaţi;

w) să pună în aplicare metode performante de management, care să conducă la reducerea costurilor de operare, inclusiv prin aplicarea procedurilor concurenţiale impuse de normele legale în vigoare privind achiziţiile de lucrări sau bunuri;

x) să gestioneze serviciul public pe criterii de competitivitate şi eficienţă economică;

y) să promoveze dezvoltarea, modernizarea şi exploatarea eficientă a bazei tehnico-materiale aferente serviciului prestat;

z) să asigure spaţiile de parcare pentru autovehiculele utilizate în transportul public local.

**ART. 25**

Au calitatea de utilizatori beneficiarii serviciilor de transport public local, persoane fizice sau juridice.

**ART. 26**

(1) Principalele drepturi ale utilizatorilor sunt următoarele:

a) să beneficieze, liber şi nediscriminatoriu, de serviciul de transport public local, ceea ce trebuie să se prevadă expres în regulamentul serviciului de transport public local, aprobat de Consiliul Local al Municipiului Câmpulung Moldovenesc;

b) să aibă acces la informaţiile publice cu privire la serviciul de transport public local. Autorităţile administraţiei publice locale a Municipiului Câmpulung Moldovenesc au obligaţia de a comunica informaţii cu privire la indicatorii de calitate ai serviciului, la structura tarifară şi la clauzele contractuale care sunt de interes public;

c) să le fie aduse la cunoştinţă Hotărârile Consiliului Local a Municipiului Câmpulung Moldovenesc, cu privire la transportul public local;

d) să conteste Hotărârile Consiliului Local a Municipiului Câmpulung Moldovenesc, în vederea prevenirii sau reparării unui prejudiciu direct ori indirect provocat de acestea, în condiţiile legii;

e) să solicite şi să primească, în condiţiile legii, despăgubiri sau compensaţii pentru daunele provocate lor de operatorii de transport rutier sau de transportatorii autorizaţi, prin nerespectarea obligaţiilor asumate prin contractele de atribuire a gestiunii;

f) să sesizeze autorităţilor administraţiei publice locale a Municipiului Câmpulung Moldovenesc orice deficienţe constatate în efectuarea serviciilor de transport public local şi să facă propuneri vizând înlăturarea acestora;

g) să renunţe, în condiţiile legii, la serviciile contractate;

h) să fie consultaţi, direct sau prin intermediul unor organizaţii neguvernamentale reprezentative, în procesul de elaborare şi adoptare a deciziilor, strategiilor şi reglementărilor privind serviciul de transport public local;

(2) Anumite categorii de utilizatori, persoane fizice, beneficiază, în condiţiile legii, de facilităţi pentru plata serviciului de transport public local.

**ART. 27**

Principalele obligaţii ale utilizatorilor sunt următoarele:

a) să deţină legitimaţii de călătorie valabile sau alte documente de transport stabilite prin lege;

b) să achite costul legitimaţiilor de călătorie valabile pentru călătoriile pe care le efectuează, conform tarifelor menţionate lizibil pe acestea;

c) să achite, în termenele stabilite, contravaloarea serviciului furnizat/prestat pe baza contractelor;

d) să nu aducă prejudicii bunurilor sistemelor de transport din domeniul public sau privat;

e) să aibă un comportament civilizat în raport cu personalul prestatorilor de servicii, precum şi cu ceilalţi utilizatori.

**CAP. IV Înlocuirea unui autovehicul**

**ART. 28**

Un autovehicul pentru care s-a atribuit o licenţă de traseu poate fi înlocuit la cerere înmod justificat, pe toată perioada de valabilitate a acesteia.

**ART.29**

Autovehiculul înlocuitor trebuie să fie deţinut în proprietate sau în temeiul unuicontract de leasing de către operatorul de transport şi trebuie să îndeplinească următoarele condiţii:

1. să aibă vechimea de la data fabricaţiei cel mult egală cu vechimea autovehiculului înlocuit şi cel puţin aceeaşi categorie de clasificare;

2. să fie îndeplinite condiţiile necesare pentru procedura de eliberare a licenţelor de traseu.

**Art.30**

Un autovehicul poate fi înlocuit justificat numai în unul din următoarele cazuri:

1. autovehiculul nu mai poate fi utilizat din cauza uzurii fizice, morale,

deteriorării sau furtului;

2. autovehiculul a fost casat;

3. autovehiculul a fost înstrăinat.

**CAP. V Indicatori de performanţă**

**ART. 31** (1) Indicatorii de performanţă privind efectuarea transportului public local de persoane prin curse regulate sunt următorii:

|  |  |  |  |  |  |  |  |
| --- | --- | --- | --- | --- | --- | --- | --- |
| Nr crt | Indicatori | | Descriere mod de calcul, pentru o lună |  | Parametru | | Pondere indicator |
| Mijloc de transport | UM | Nivel maxim admis fără penalizare |
| 1 | Curse neregulate din culpa operatorului | | Procent curse neregulate din total curse | Autobuz/ microbuz | % | 5 | 15% |
| 2 | Curse neefectuate din culpa operatorului | | Procent curse neefectuate din total curse | Autobuz/ microbuz | % | 1 | 15% |
| 3 | Curse neefectuate/anulate din culpa operatorului pentru o durată mai mare de 24 ore | | Procent curse neefectuate/ anulate din total curse | Autobuz/ microbuz | % | 1 | 15% |
| 4 | Reclamații de la călători privind dotările de confort și calitate a serviciului | Fundamentate | Numărul de reclamații fundamentate înregistrate | Autobuz/ microbuz | % | 75 | 5% |
| Rezolvate | Numărul de reclamații fundamentate rezolvate țn termen legal | Autobuz/ microbuz | % | 50 | 5% |
| Nerezolvate | Numărul de reclamații fundamentate la călători nu au primit raspuns în termen legal | Autobuz/ microbuz | % | 5 | 5% |
| 5 | Protecția mediului | Respectarea standardelor de poluare | (Numărul de autovehicul eco/total parc ) x 100 | Autobuz/ microbuz | % | 25 | 10% |
| 6 | Vechime | Vechime medie autovehicule | Vechimea medie a autobuzelor/ microbuzelor | Autobuz/ microbuz | ani | 10 | 15% |
| 7 | Sancțiuni și penalități | | Cuantumul sancțiunilor și penalităților plătite de operator pentru nerespectarea condițiilor de calitate și de mediu privind desfășurarea transportului | Autobuz/ microbuz | lei | 15000 | 5% |
| 8 | Respectarea prevederilor legale | | Numărul abaterilor de la prevederile legale constatate și sancționate de personalul împuternicit | Autobuz/ microbuz | nr. | 15 | 5% |
| 9 | Accident în trafic | | Numărul accidentelor în trafic din vina personalului propriu al operatorului | Autobuz/ microbuz | nr. | 1 | 5% |

(2) În efectuarea serviciului de transport public local se vor respecta indicatorii de performanţă prevăzuţi în prezentul regulament, aprobaţi prin Hotărârea Consiliului Local al Municipiului Câmpulung Moldovenesc.

(3) Indicatorii de performanţă se stabilesc cu respectarea prevederilor prezentului regulament.

(4 ) Consiliul Local al Municipiului Câmpulung Moldovenesc, va putea aproba şi alţi indicatori privind performanţa în efectuarea serviciului de transport public local de persoane prin curse regulate, pe baza unor studii de necesitate şi oportunitate în care se va ţine seama de necesităţile comunităţilor locale, nivelul de dezvoltare a infrastructurii tehnico-edilitare, precum şi de cerinţele reglementărilor legale din domeniul transporturilor rutiere.

**CAP. V Răspunderi şi sancţiuni**

**ART. 32**

Încălcarea dispoziţiilor prezentului regulament atrage răspunderea disciplinară, patrimonială, civilă, contravenţională sau penală, după caz, în condiţiile Legii serviciilor comunitare de utilităţi publice nr. 51/2006, republicată cu modificările și completările ulterioare ale Legii nr. 92/2007, cu modificările și completările ulterioare, precum şi ale actelor normative din domeniul transporturilor rutiere.

Se stabilesc, potrivit dispozitiilor OG. Nr. 2/001, privind regimul juridic al contravențiilor, cu modificările și completările ulterioare, după cum urmează:

1. Constituie contravenție și se sancționează cu amendă de la 50 la 350 lei următoarele fapte:
2. Călătoria pe scările mijlocului de transport sau pe părțile exterioare ale acestuia;
3. Transportul unor bagaje de mână voluminoase, care pot stânjeni călătoria altor utilizatori și/sau ocuparea locurilor destinate călătorilor cu bagaje de mână, fără achitarea taxei de transport/legitimație de călătorie suplimentară;
4. Transportul de păsări și animale vii neprotejate/neasigurate împotriva reacțiilor neprevăzute față de alte persoane și pentru care nu dețin carnete de sănătate sau dovezi de vaccinare;
5. Accesul în mijlocul de transport în comun cu îmbrăcăminte murdară sau urât mirositoare, precum și transportul de material sau alimente cu mirosuri neplăcute care pot deranja călătorii;
6. Distragerea atenției, provocarea sau întreținerea discuțiilor cu conducătorul mijlocului de transport în comun în timpul călătoriei, precum și accesul în compartimentul de conducere a mijlocului de transport;
7. Împiedicarea deschiderii sau închiderii ușilor mijlocului de transport, forțarea acestora, precum și urcarea sau coborârea în/din autovehicul în timpul mersului;
8. Fumatul, consumul de băuturi alcoolice, de semințe sau de alte alimente în mijlocul de transport, care pot produce deteriorarea și murdărirea acestuia ori disconfortul celorlalți călători.
9. Constituie contravenție și se sancționează cu amendă de la 100 la 500 lei următoarele fapte:
10. Călătoria fără legitimație valabilă ori cu abonament sau legitimație specială de călătorie nevalabile la data constatării faptei;
11. Utilizarea abonamentelor sau legitimațiilor speciale de călătorie de către alte persoane decât titularii acestora;
12. Transmiterea, primirea și folosirea legitimațiilor folosite între călătorii care coboară și cei care urcă, pentru ca acestea din urmă să justifice legalitatea călătoriei pe care urmează să o efectueze;
13. Constituie contravenție și se sancționează cu amendă de la 500 la 1.000 lei următoarele fapte:
14. Plecarea din stație cu ușile deschise ale mijlocului de transport;
15. Abaterea nemotivată de la traseul impus.

**ART. 33**

Constatarea contravențiilor și aplicarea sancțiunilor se fac de către agenții Poliției locale a Municipiului Câmpulung Moldovenesc și de către împuterniciții Primarului Municipiului Câmpulung Moldovenesc.

**CAP. VII Dispoziţii finale şi tranzitorii**

**ART. 34**

Prezentul Regulament se completează cu prevederile următoarelor acte normative:

- Legea nr. 92/2007 a serviciilor de transport public local cu modificările şi completările ulterioare;

- Ordonanţa Guvernului nr. 27/2011 privind transporturile rutiere, cu modificările şi completările ulterioare;

- Ordinul nr. 353/2007 pentru aprobarea normelor de aplicare a Legii 92/2007 a serviciilor de transport public local;

- Legea nr. 51/2006 a serviciilor comunitare de utilităţi publice, cu modificările şi completările ulterioare.

**Presedinte de sedinta, Contrasemneaza,**

**Consilier local, Secretar,**